**ZAKON**

**O IZMJENAMA I DOPUNAMA**

**ZAKONA O IZVRŠENJU KRIVIČNIH I PREKRŠAJNIH SANKCIJA REPUBLIKE SRPSKE**

Član 1.

U Zakonu o izvršenju krivičnih i prekršajnih sankcija Republike Srpske („Službeni glasnik Republike Srpske“, broj 63/18) u članu 1. riječ: „dugotrajnog“ zamjenjuje se riječju: „doživotnog“, kao i u cijelom tekstu Zakona, u odgovarajućem padežu.

Član 2.

U članu 14. poslije stava 3. dodaje se novi stav 4. koji glasi:

„(4) U sjedištu i van sjedišta Ustanova Ministarstvo može osnovati posebno odjeljenje za obuku zaposlenih radnika Ustanova.“

Dosadašnji stav 4. koji postaje stav 5. mijenja se i glasi:

„(5) Odjeljenja iz st. 2. i 4. ovog člana osniva i ukida ministar.“

Član 3.

U članu 16. u stavu 7. poslije riječi: „prema njima ostale bezuspješne“ dodaje se zapeta i riječi: „kao i prema zatvorenicima kojima je izrečena kazna doživotnog zatvora“.

Član 4.

U članu 19. u stavu 2. tačka 2) mijenja se i glasi:

„2) najmanje tri godine radnog iskustva na rukovodećim radnim mjestima u tom stepenu obrazovanja na poslovima izvršenja krivičnih i prekršajnih sankcija, pravosuđa, uprave ili drugim rukovodećim poslovima u tom stepenu obrazovanja poslije završenog prvog ciklusa studija u trajanju od četiri godine sa ostvarenih najmanje 240 ECTS bodova ili ekvivalentom,“.

Član 5.

Poslije člana 30. dodaje se novi Odjeljak 1a. i novi čl. 30a, 30b, 30v, 30g, 30d, 30đ, 30e. i 30ž. koji glase:

„1a. Postupak sprovođenja javnog konkursa za rad u Ustanovama

Član 30a.

(1) Izbor direktora i zamjenika direktora Ustanove vrši se putem javnog konkursa, koji objavljuje i sprovodi Ministarstvo.

(2) Izbor pomoćnika direktora Ustanove i ostalih zaposlenih u Ustanovama vrši se putem javnog konkursa, koji objavljuje i sprovodi Ustanova.

(3) Konkurs iz st. 1. i 2. ovog člana sadrži opšte i posebne uslove za obavljanje poslova radnog mjesta koje se oglašava, spisak obavezne dokumentacije kojom se dokazuje ispunjavanje opštih i posebnih uslova, način i rok za podnošenje prijava i druge podatke potrebne za sprovođenje konkursa.

(4) Konkurs iz stava 1. ovog člana objavljuje se u najmanje jednom dnevnom listu, ʼSlužbenom glasniku Republike Srpskeʼ i na internet stranici Ministarstva, odnosno Ustanove, a konkurs iz stava 2. ovog člana se objavljuje u najmanje jednom dnevnom listu i na internet stranici Ministarstva, odnosno Ustanove.

(5) Konkurs ostaje otvoren 15 dana od dana posljednjeg objavljivanja iz stava 4. ovog člana.

Član 30b.

(1) Za sprovođenje postupka za izbor direktora i zamjenika direktora Ustanove ministar rješenjem imenuje komisiju za izbor, koju čine tri člana iz reda državnih službenika Ministarstva.

(2) Za sprovođenje postupka za izbor pomoćnika direktora i ostalih zaposlenih u Ustanovama, direktor Ustanove rješenjem imenuje komisiju za izbor, koju čine tri člana koja su zaposlena u Ustanovama.

(3) Komisije za izbor iz st. 1. i 2. ovog člana biraju predsjedavajućeg između svojih članova i donose poslovnik o radu većinom glasova.

Član 30v.

(1) U slučaju postojanja sukoba interesa (srodnik po krvi u pravoj liniji, u pobočnoj liniji do četvrtog stepena zaključno, bračni supružnik ili vanbračni partner ili srodnik po tazbini do drugog stepena zaključno, pa i onda kada je brak prestao, pristrasnost po bilo kojoj osnovi), a koji može dovesti u pitanje objektivnost i nepristrasnost rada, članovi komisija iz člana 30b. st. 1. i 2. ovog zakona kod kojih se utvrdi sukob interesa ne mogu učestvovati u radu ovih komisija.

(2) Članovi komisija iz člana 30b. st. 1. i 2. ovog zakona koji saznaju za okolnosti koje ih dovode u sukob interesa ili kandidat koji smatra da kod člana ovih komisija postoji sukob interesa, podnose ministru, odnosno direktoru Ustanove obrazložen zahtjev za utvrđivanje postojanja sukoba interesa.

(3) O postojanju sukoba interesa članova komisije iz člana 30b. stav 1. ovog zakona odlučuje ministar rješenjem protiv kojeg nije dozvoljena žalba, ali se može pokrenuti upravni spor kod nadležnog suda.

(4) O postojanju sukoba interesa članova komisije iz člana 30b. stav 2. ovog zakona odlučuje direktor Ustanove rješenjem protiv kojeg se može izjaviti prigovor ministru u roku od osam dana.

(5) Ukoliko se utvrdi postojanje sukoba interesa iz stava 1. ovog člana, zamjena člana vrši se po istom postupku po kom se član i imenuje, u skladu sa zakonom.

(6) Sastav komisija iz člana 30b. st. 1. i 2. ovog zakona i spisak prijavljenih kandidata objavljuju se na internet stranici Ministarstva, odnosno Ustanove, najkasnije tri dana prije zakazanog intervjua.

Član 30g.

(1) Uz prijavu na javni konkurs iz člana 30a. st. 1. i 2. ovog zakona podnosilac prijave dostavlja dokaze o ispunjavanju uslova iz člana 30. ovog zakona, osim dokaza iz člana 30. stav 1. tačka 1) podt. 3. i 4. ovog zakona.

(2) Dokaz iz člana 30. stav 1. tačka 1) podtačka 3. ovog zakona dostavlja samo predloženi kandidat, a dokaz iz člana 30. stav 1. tačka 1) podtačka 4. ovog zakona pribavlja Ministarstvo, odnosno Ustanova, po službenoj dužnosti.

(3) Komisije iz člana 30b. st. 1. i 2. ovog zakona vrše pregled dostavljenih prijava kandidata, provjeravaju i utvrđuju ispunjavanje uslova javnog konkursa.

(4) Neblagovremene, nerazumljive i nepotpune prijave ili prijave kandidata koji ne ispunjavaju uslove propisane javnim konkursom, na prijedlog Komisije iz člana 30b. stav 1. ovog zakona, odbacuje ministar zaključkom protiv koga je dozvoljena posebna žalba.

(5) Žalba iz stava 4. ovog člana podnosi se ministru u roku od tri dana od dana prijema zaključka i ona odgađa izvršenje zaključka.

(6) Neblagovremene, nerazumljive i nepotpune prijave ili prijave kandidata koji ne ispunjavaju uslove propisane javnim konkursom, na prijedlog komisije iz člana 30b. stav 2. ovog zakona, odbacuje direktor Ustanove zaključkom protiv koga je dozvoljena posebna žalba.

(7) Žalba iz stava 6. ovog člana podnosi se direktoru Ustanove u roku od tri dana od dana prijema zaključka i ona odgađa izvršenje zaključka.

Član 30d.

(1) U postupku izbora, komisije iz člana 30b. st. 1. i 2. ovog zakona sprovode ulazni intervju sa svim kandidatima koji ispunjavaju uslove.

(2) Na ulaznom intervjuu, svaki član komisije pojedinačno vrši bodovanje kandidata u skladu sa sljedećim kriterijumima:

1) vrsta poslova na kojima je kandidat radio, osim u slučaju kada se radni odnos zasniva sa pripravnikom,

2) sposobnost i opredijeljenost kandidata za obavljanje poslova na koje je konkurisao,

3) poznavanje normi kojima se uređuje postupak izvršenja krivičnih i prekršajnih sankcija.

(3) Po okončanju postupka bodovanja u skladu sa stavom 2. ovog člana, komisija iz člana 30b. stav 1. ovog zakona sačinjava listu uspješnih kandidata, koju sa kompletnom dokumentacijom dostavlja ministru i predlaže najuspješnijeg kandidata sa liste za direktora, odnosno zamjenika direktora Ustanove.

(4) Po okončanju postupka bodovanja u skladu sa stavom 2. ovog člana, komisija iz člana 30b. stav 2. ovog zakona sačinjava listu uspješnih kandidata, koju sa kompletnom dokumentacijom dostavlja direktoru i predlaže najuspješnijeg kandidata sa liste za pomoćnika direktora i ostala radna mjesta u Ustanovi.

Član 30đ.

(1) Na osnovu prijedloga komisije iz člana 30b. stav 1. ovog zakona ministar donosi rješenje o postavljenju direktora i zamjenika direktora Ustanove.

(2) Obavještenje sa rješenjem iz stava 1. ovog člana dostavlja se svim kandidatima koji su pristupili ulaznom intervjuu.

(3) Protiv rješenja o postavljenju iz stava 1. ovog člana može se izjaviti žalba ministru u roku od 15 dana od dana prijema rješenja.

(4) Rješenje ministra kojim je odlučeno o žalbi iz stava 3. ovog člana je konačno i protiv njega se može pokrenuti upravni spor.

(5) Na osnovu prijedloga Komisije iz člana 30b. stav 2. ovog zakona, direktor Ustanove, uz saglasnost ministra, donosi rješenje o postavljenju pomoćnika direktora Ustanove.

(6) Na osnovu prijedloga Komisije iz člana 30b. stav 2. ovog zakona direktor Ustanove donosi rješenje o prijemu u radni odnos za ostala radna mjesta u Ustanovi.

(7) Obavještenje sa rješenjem iz st. 5. i 6. ovog člana dostavlja se svim kandidatima koji su pristupili ulaznom intervjuu.

(8) Protiv rješenja iz st. 5. i 6. ovog člana može se izjaviti žalba ministru u roku od 15 dana od dana prijema rješenja.

(9) Rješenje ministra kojim je odlučeno o žalbi iz stava 8. ovog člana je konačno i protiv njega se može pokrenuti upravni spor.

Član 30e.

(1)   Za lica koja se prijavljuju na javni konkurs za zasnivanje radnog odnosa  u Ustanovama na poslove službe obezbjeđenja, osim za radno mjesto pomoćnik direktora Ustanove u službi obezbjeđenja, a koja ispunjavaju uslove konkursa, prije ulaznog intervjua iz člana 30d. stav 2. ovog zakona vrši se provjera psihofizičkih sposobnosti kandidata, propisana članom 59. stav 3. ovog zakona.

(2) Provjera psihofizičkih sposobnosti kandidata iz stava 1. ovog člana je eliminatorna i ulaznom intervjuu pristupaju samo kandidati koji ostvare zadovoljavajući rezultat na toj provjeri.

(3) Izuzetno od člana 30d. stav 2. ovog zakona, bodovanje kandidata koji se prijavljuju za poslove službe obezbjeđenja vrši se na način da se broju bodova ostvarenih na ulaznom intervjuu dodaju bodovi ostvareni na provjeri psihofizičkih sposobnosti.

(4) Nakon sprovedenog ulaznog intervjua Komisija iz člana 30b. stav 2. ovog zakona sačinjava listu uspješnih kandidata  na osnovu ukupnog broja bodova iz stava 3. ovog člana, koju sa kompletnom dokumentacijom dostavlja direktoru i predlaže prijem najuspješnijeg kandidata.

Član 30ž.

Postupak za sprovođenje javnog konkursa za izbor direktora, zamjenika direktora i pomoćnika direktora Ustanove i ostalih zaposlenih u Ustanovama, način podnošenja prijava, utvrđivanje sukoba interesa članova Komisije, rad Komisije za izbor, postupak bodovanja, kao i predlaganja kandidata za izbor direktora, zamjenika direktora Ustanove i ostalih zaposlenih u Ustanovama detaljnije se propisuje pravilnikom koji donosi ministar.“

Član 6.

Poslije člana 43. dodaje se novi član 43a. koji glasi:

„Član 43a.

(1) U slučaju razrješenja direktora i zamjenika direktora Ustanove iz člana 42. stav 1. ovog zakona, rješenje o postavljenju vršioca dužnosti direktora i zamjenika direktora Ustanove donosi ministar, bez sprovođenja postupka javne konkurencije.

(2) U slučaju razrješenja pomoćnika direktora Ustanove iz člana 43. stav 1. ovog zakona, rješenje o postavljenju vršioca dužnosti pomoćnika direktora Ustanove, uz saglasnost ministra, donosi direktor Ustanove, bez sprovođenja postupka javne konkurencije.

(3) Mandat vršioca dužnosti iz st. 1. i 2. ovog člana traje najduže šest mjeseci, s tim što se u opravdanim slučajevima taj rok može produžiti za još šest mjeseci.“

Član 7.

U članu 57. st. 2, 3. i 4. mijenjaju se i glase:

„(2) Pripadnicima službe obezbjeđenja izdaje se službena legitimacija kojom dokazuju službenu funkciju i pravo nošenja oružja i uniforme.

(3) Pravo na službenu legitimaciju, osim pripadnika službe obezbjeđenja iz stava 2. ovog člana ima direktor Ustanove, zamjenik direktora Ustanove i inspektori u Ministarstvu.

(4) Pravilnik o službenoj legitimaciji pripadnika službe obezbjeđenja iz stava 2. ovog člana donosi ministar.“

Član 8.

U članu 98. poslije stava 3. dodaje se novi stav 4. koji glasi:

„(4) Posjeta iz stava 1. ovog člana, na zajednički prijedlog službe tretmana i službe obezbjeđenja, može se odobriti zatvoreniku koji izdržava kaznu doživotnog zatvora, najviše dva puta u klasifikacionom periodu, u trajanju do dva sata, ako je prethodno najmanje dva puta uzastopno bio klasifikovan u najbolju klasifikaciono-stimulativnu grupu.“

Član 9.

U članu 105. poslije stava 3. dodaje se novi stav 4. koji glasi:

„(4) Direktor Ustanove, uz saglasnost ministra, donosi akt o sistematizaciji radnih mjesta za zatvorenike u kojem je za svako radno mjesto utvrđena kategorija svih poslova i radnih zadataka na kojima rade zatvorenici.“

Član 10.

U članu 140. poslije stava 9. dodaje se novi stav 10. koji glasi:

„(10) Zatvorenicima kojima je izrečena kazna doživotnog zatvora ne mogu se odobravati pogodnosti koje se koriste van kruga Ustanove.“

Član 11.

U članu 142. poslije stava 9. dodaje se novi stav 10. koji glasi:

„(10) Za zatvorenike kojima je odlukom nadležnog organa na osnovu zakona kojim se uređuje amnestija pravosnažno izrečena kazna zatvora umanjena, kriterijumi u vezi sa dijelom izdržane kazne zatvora iz st. 1, 2. i 3. ovog člana primjenjuju se u odnosu na preostali dio kazne zatvora koji zatvorenik izdržava.“

Dosadašnji stav 10. postaje stav 11.

Član 12.

U članu 148. poslije stava 3. dodaju se novi st. 4, 5. i 6. koji glase:

„(4) Zatvorenik koji izdržava kaznu doživotnog zatvora može nakon najmanje pet godina izdržane kazne doživotnog zatvora ministru podnijeti molbu za premještaj u drugu Ustanovu koja u svom sastavu ima odjeljenje sa posebnim režimom izvršenja kazne zatvora.

(5) Protiv rješenja kojim je odlučeno o molbi iz stava 4. ovog člana nije dozvoljena žalba.

(6) Ako je molba zatvorenika za premještaj iz stava 4. ovog člana odbijena, nova molba se može podnijeti nakon isteka dvije godine od dana donošenja odluke o prethodnoj molbi.“

Član 13.

U članu 149. poslije stava 5. dodaju se novi st. 6, 7, 8. i 9. koji glase:

„(6) Direktor Ustanove u kojoj zatvorenik izdržava kaznu doživotnog zatvora može iz razloga bezbjednosti ili organizacije izvršenja kazne zatvora podnijeti prijedlog za premještaj u odjeljenje sa posebnim režimom izvršenja kazne zatvora druge Ustanove koja u svom sastavu ima ovo odjeljenje, o čemu rješenjem odlučuje ministar.

(7) Protiv rješenja iz stava 6. ovog člana nije dozvoljena žalba.

(8) Ako je prijedlog direktora Ustanove iz stava 6. ovog člana odbijen, novi prijedlog može se podnijeti nakon jedne godine od dana prijema rješenja.

(9) Ustanova iz koje se vrši premještaj zatvorenika dostavlja Ustanovi u koju se zatvorenik premješta lični list zatvorenika, zdravstveni karton, lične stvari sa zatvoreničkog depozita, novčani depozit i drugu dokumentaciju.“

Dosadašnji st. 6. i 7. postaju st. 10. i 11.

Član 14.

U članu 150. poslije stava 4. dodaje se novi st. 5. i 6. koji glase:

„(5) Nakon što prestanu razlozi za privremeni premještaj zatvorenika iz st. 1. i 2. ovog člana, direktor Ustanove u koju je zatvorenik privremeno premješten podnosi ministru prijedlog za premještaj u Ustanovu iz koje je zatvorenik privremeno premješten.

(6) O prijedlogu iz stava 5. ovog člana odlučuje ministar rješenjem, protiv kojeg nije dozvoljena žalba.“

Član 15.

U članu 152. stav 3. mijenja se i glasi:

„(3) Molbu zatvorenika za prekid izdržavanja kazne zatvora sa pratećom dokumentacijom, izvještaj o ponašanju i vladanju, koji sadrži podatke o zatvoreniku i podatke o ukupnoj bezbjednosnoj situaciji u vezi sa zatvorenikom, kao i mišljenje o osnovanosti i opravdanosti molbe, Ustanova dostavlja Ministarstvu u roku od tri dana od dana prijema molbe.“

Poslije stava 10. dodaje se novi stav 11. koji glasi:

„(11) Zatvoreniku koji izdržava kaznu doživotnog zatvora ne može se odobriti prekid izdržavanja kazne zatvora.“

Član 16.

U članu 153. u stavu 3. poslije riječi „kazne zatvora,“ dodaju se riječi: „odbija ili izbjegava prijem rješenja o opozivu prekida izdržavanja kazne zatvora,“.

Član 17.

U članu 186. u stavu 5. u tački 1) poslije riječi: „raniju osuđivanost“ dodaju se riječi: „i podatak da li se protiv zatvorenika vodi drugi krivični postupak“.

Član 18.

U članu 189. poslije stava 7. dodaje se novi stav 8. koji glasi:

„(8) Ukoliko je molba iz stava 5. ovog člana odbijena, zatvorenik može putem Ustanove izjaviti žalbu ministru u roku od tri dana od dana prijema rješenja.“

Dosadašnji stav 8. postaje stav 9.

Član 19.

U članu 190. stav 2. mijenja se i glasi:

„(2) Ukoliko Komisija, razmatrajući prijedlog direktora, utvrdi okolnosti iz stava 1. ovog člana, donosi rješenje o opozivu uslovnog otpusta.“

Poslije stava 2. dodaju se novi st. 3. i 4. koji glase:

„(3) Rješenje iz stava 2. ovog člana dostavlja se Ustanovi, koja ga uručuje zatvoreniku.

(4) Na rješenje iz stava 2. ovog člana zatvorenik može, putem Ustanove, izjaviti žalbu ministru u roku od tri dana od dana prijema rješenja.“

Dosadašnji st. 3, 4, 5, 6 ,7, 8, 9. i 10. postaju st. 5, 6 ,7, 8, 9, 10, 11. i 12.

Član 20.

Član 196. mijenja se i glasi:

„Odredbe čl. 72. do 196. ovog zakona primjenjuju se i na izvršenje kazne doživotnog zatvora, osim ako ovim zakonom ili drugim zakonom nije drugačije propisano.“

Član 21.

U članu 197. stav 1. mijenja se i glasi:

„(1) Kazna doživotnog zatvora izvršava se u odjeljenju sa posebnim režimom izvršenja kazne zatvora iz člana 14. stav 2. tačka 5) ovog zakona.“

Član 22.

U članu 198. u stavu 1. zapeta i riječi: „dok ne počnu koristiti pogodnosti koje se koriste van kruga Ustanove“ brišu se.

Član 23.

U članu 223. u stavu 5. poslije riječi: „u zdravstvenoj ustanovi“ dodaju se riječi: „izrečena uz kaznu zatvora“.

Član 24.

U članu 236. tačka 12) briše se.

Dosadašnje t. 13), 14), 15), 16), 17), 18), 19), 20), 21), 22), 23), 24) i 25) postaju t. 12), 13), 14), 15), 16), 17), 18), 19), 20), 21), 22), 23) i 24).

Član 25.

Poslije člana 236. dodaje se novi član 236a. koji glasi:

„Član 236a.

Ministar će u roku od šest mjeseci od dana stupanja na snagu ovog zakona donijeti sljedeće propise:

1) Pravilnik o sprovođenju javnog konkursa u Ustanovama za izvršenje krivičnih i prekršajnih sankcija (član 30ž),

2) Pravilnik o službenoj legitimaciji pripadnika službe obezbjeđenja (član 57. stav 4).“

Član 26.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-634/23 PREDSJEDNIK

Datum: 8. jun 2023. godine NARODNE SKUPŠTINE

Dr Nenad Stevandić